b'\n_START_ARTICLE_\nRichard Hofmann\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nHofmann syntyi Meeranessa, Saksin osavaltiossa 1906. H\xc3\xa4n liittyi juniorina Meerane 07:\xc3\xa4\xc3\xa4n, jonka edustusjoukkueessa h\xc3\xa4n debytoi 1922. Hofmann oli nopea, ketter\xc3\xa4 ja kovapotkuinen v\xc3\xa4lihy\xc3\xb6kk\xc3\xa4\xc3\xa4j\xc3\xa4. H\xc3\xa4nen lahjakkuutensa havaitsi ensimm\xc3\xa4isen\xc3\xa4 Saksan jalkapalloliitossa ty\xc3\xb6skennellyt englantilaisvalmentaja Jimmy Hogan. Hoganin ansiosta Hofmann nousi maajoukkueeseen 1927, jolloin h\xc3\xa4n pelasi ensimm\xc3\xa4isen maaottelunsa Tanskaa vastaan. Hogan hankki h\xc3\xa4net 1928 joukkueeseensa ryhdytty\xc3\xa4\xc3\xa4n Dresdner SC:n valmentajaksi._NEWLINE_Maajoukkueessa Hofmann pelasi vuosina 1927\xe2\x80\x931933 25 maaottelua, joissa h\xc3\xa4n teki per\xc3\xa4ti 24 maalia. H\xc3\xa4n teki maajoukkueurallaan viisi hattutemppua ja pelasi muun muassa  vuoden 1928 olympialaisissa. Kuuluisin hattutempuista syntyi maaottelussa Englantia vastaan toukokuussa 1930. Amat\xc3\xb6\xc3\xb6reist\xc3\xa4 koostunut Saksa yll\xc3\xa4tti ammattilaisista koostuneen ennakkosuosikki Englannin venym\xc3\xa4ll\xc3\xa4 3\xe2\x80\x933 tasapeliin Hofmannin tehty\xc3\xa4 kaikki Saksan maalit. Er\xc3\xa4s lehti kutsui h\xc3\xa4nt\xc3\xa4 ottelun j\xc3\xa4lkeen "Kuningas Richard III:ksi", mist\xc3\xa4 jountuu Hofmannin lempinimi "K\xc3\xb6nig" (suom. kuningas). Peliesityksen my\xc3\xb6t\xc3\xa4 h\xc3\xa4n sai useita tarjouksia siirty\xc3\xa4 ulkomaille, mutta Hofmann p\xc3\xa4\xc3\xa4tti j\xc3\xa4\xc3\xa4d\xc3\xa4 Dresdneriin. Hofmannin maajoukkueura p\xc3\xa4\xc3\xa4ttyi jo 1933, kun Saksan jalkapalloliitto sulki h\xc3\xa4net pois maajoukkuetoiminnasta. Hofmann esiintyi bulgarialaisen tupakkayhti\xc3\xb6n mainoksessa, mik\xc3\xa4 rikkoi liiton amat\xc3\xb6\xc3\xb6ris\xc3\xa4\xc3\xa4nt\xc3\xb6\xc3\xa4, ja h\xc3\xa4n sai kahden vuoden pelikiellon. T\xc3\xa4m\xc3\xa4nk\xc3\xa4\xc3\xa4n j\xc3\xa4lkeen h\xc3\xa4nt\xc3\xa4 ei p\xc3\xa4\xc3\xa4stetty en\xc3\xa4\xc3\xa4 mukaan ja Hofmannilta j\xc3\xa4i v\xc3\xa4liin MM-kisat 1934 ja 1938._NEWLINE_Dresdneriss\xc3\xa4 Hofmann voitti Saksan cupin 1940 ja 1941 sek\xc3\xa4 Saksan mestaruuden 1943 ja 1944. Toisen maailmansodan j\xc3\xa4lkeen Hofmann pelasi viel\xc3\xa4 SG Hainsbergissa ja VfL Willichiss\xc3\xa4 kunnes palasi takaisin Dresdneriin, jossa h\xc3\xa4n p\xc3\xa4\xc3\xa4tti uransa 1949. Pelaajauran j\xc3\xa4lkeen Hoffman ty\xc3\xb6skenteli my\xc3\xb6s valmentajana It\xc3\xa4-Saksassa._NEWLINE_Hofmann kuoli 5. toukokuuta 1983 Freitalissa 77-vuotiaana. H\xc3\xa4nen poikansa Bernd Hofmann oli my\xc3\xb6s jalkapalloilija, joka pelasi Dynamo Dresdeniss\xc3\xa4 vuosina 1962\xe2\x80\x931969.'